Κανονισμός (ΕΚ) αριθ. 1571/2003 της Επιτροπής

της 5ης Σεπτεμβρίου 2003

για τροποποίηση των προδιαγραφών της ονομασίας που περιλαμβάνεται στο παράρτημα του κανονισμού (ΕΚ) αριθ. 1107/96 (Parmigiano Reggiano)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2081/92 του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων(1), όπως τροποποιήθηκε τελευταία από τον κανονισμό (ΕΚ) αριθ. 806/2003 του Συμβουλίου(2) και ιδίως το άρθρο 9,

Εκτιμώντας τα ακόλουθα:

(1) Με βάση το άρθρο 9 του κανονισμού (ΕΟΚ) αριθ. 2081/92, οι ιταλικές αρχές ζήτησαν αλλαγές της περιγραφής, της παραγωγής, της σήμανσης καθώς και του κανονισμού σχετικά με την διατροφή των βοοειδών, για την ονομασία "Parmigiano Reggiano", που καταχωρίσθηκε ως προστατευόμενη ονομασία προέλευσης με τον κανονισμό (ΕΚ) αριθ. 1107/96 της Επιτροπής, της 12ης Ιουνίου 1996, σχετικά με την καταχώριση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2081/92 του Συμβουλίου(3), όπως τροποποιήθηκε τελευταία από τον κανονισμό (ΕΟΚ) αριθ. 1204/2003(4).

(2) Μετά από την εξέταση του αιτήματος αυτού για την εισαγωγή τροποποιήσεων, θεωρήθηκε πως επρόκειτο για μη δευτερεύουσες τροποποιήσεις.

(3) Με βάση τη διαδικασία που προβλέπεται στο άρθρο 9 του κανονισμού (ΕΟΚ) αριθ. 2081/92 και επειδή πρόκειται για μη δευτερεύουσες τροποποιήσεις, εφαρμόζεται αναλόγως η διαδικασία που προβλέπεται στο άρθρο 6.

(4) Θεωρήθηκε πως για τις περιπτώσεις αυτές πρόκειται για τροποποιήσεις με βάση τον κανονισμό (ΕΟΚ) αριθ. 2081/92. Μετά την δημοσίευση των εν λόγω τροποποιήσεων στην Επίσημη Εφημερίδα της Ευρωπαϊκής Ένωσης(5), δεν υποβλήθηκε στην Επιτροπή καμία δήλωση αντιρρήσεων κατά την έννοια του άρθρου 7 του εν λόγω κανονισμού.

(5) Κατά συνέπεια οι τροποποιήσεις αυτές θα πρέπει να καταχωρισθούν και να αποτελέσουν αντικείμενο δημοσίευσης στην Επίσημη Εφημερίδα της Ευρωπαϊκής Ένωσης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι τροποποιήσεις που περιλαμβάνονται στο παράρτημα του παρόντος κανονισμού καταχωρίζονται και δημοσιεύονται σύμφωνα με την παράγραφο 4 του άρθρου 6 του κανονισμού (ΕΟΚ) αριθ. 2081/92.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Σεπτεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 208 της 24.7.1992, σ. 1.

(2) ΕΕ L 122 της 16.5.2003, σ. 1.

(3) ΕΕ L 148 της 21.6.1996, σ. 1.

(4) ΕΕ L 168 της 5.7.2003, σ. 10.

(5) ΕΕ C 275 της 12.11.2002, σ. 14 (Parmigiano Reggiano).

ΠΑΡΑΡΤΗΜΑ

ΙΤΑΛΙΑ

Parmiginano Reggiano

- Περιγραφή

Το ύψος της φόρμας περιλαμβάνεται από ελάχιστη τιμή 20 cm ως μέγιστη τιμή 26 cm με αντίστοιχη διακύμανση βάρους, η ελάχιστη τιμή του οποίου καθορίζεται στα 30 kg.

Εις το εξής η δυνατότητα επάλειψης της εξωτερικής επιφάνειας του κεφαλιού με λάδι, που όμως δεν χρησιμοποιείται ποτέ στην πράξη, καταργείται· η ενέργεια αυτή αποτελούσε μόνον μειονέκτημα για την εμπορία του προϊόντος.

- Μέθοδος παραγωγής

Προσδιορίζεται πως το γάλα χρησιμοποιείται ακατέργαστο. Δεν είναι δυνατόν να υποστεί θερμική κατεργασία ούτε και να προστεθούν σε αυτό πρόσθετα.

Οι ενέργειες σχετικά με το άρμεγμα, την μέγιστη διάρκεια ισχύος του, τη συντήρησή του και την μερική αποκορύφωση του γάλακτος με καθίζηση σε ανοικτά δοχεία, την προσθήκη γαλακτικών ενζύμων από την στιγμιαία οξίνιση του ορού που προέρχεται από την επεξεργασία της προηγούμενης, την πήξη του γάλακτος, τη διάσπαση του πήγματος και την διαμόρφωση του σχήματος, αναφέρονται όπως πρέπει με βάση τις τοπικές, πιστές και σταθερές πράξεις, που εφαρμόζονται με παραδοσιακό τρόπο.

- Σήμανση

Ο προσδιορισμός της προέλευσης με σφραγίδες συμπληρώνεται με την τοποθέτηση πλάκας από καζεΐνη με την αναφορά "Parmigiano Reggiano" καθώς και κωδικών ταυτοποίησης του κεφαλιού προκειμένου να εξασφαλισθεί με ακρίβεια η ιχνηλασιμότητα του προϊόντος.

Η σήμανση της επιλογής εξασφαλίζεται από το "Consorzio di tutela del Parmigiano Reggiano" με εναπόθεση ανεξίτηλων σημάτων σχετικά με τις κατηγορίες επιλογής μετά από επαλήθευση του εγκεκριμένου οργανισμού ελέγχου.

- Άλλα. Κανονισμός σχετικά με τη διατροφή των βοοειδών

Αναφέρεται ο επακριβής κατάλογος των απαγορευμένων ζωοτροφών και υποπροϊόντων, με βάση τις τεχνικές γνώσεις που διατίθενται προς το παρόν στον τομέα των ζωοτροφών.

Ο κανονισμός σχετικά με τη διατροφή απλοποιήθηκε ως προς τα σημεία που δεν επηρεάζουν τη σχέση με την γεωγραφική περιοχή και έγινε αυστηρότερος όσον αφορά την εφαρμογή του "ενιαίου φαγητού" ως τεχνικής χορήγησης των τροφών.